UV ตั้งเป้าปี 60 รายได้โต 15% – เล็งเปิด 25 โครงการใหม่
UV ตั้งเป้ารายได้รวมปี 60 โต 10-15% จาก 1.7 หมื่นลบ. ในปี 59 – โชว์ยอด Backlog กว่า 3 พันลบ. ทยอยรับรู้ฯ ภายในปีนี้ทั้งหมด - เล็งเปิด 25 โครงการใหม่ มูลค่ารวม 2.7 หมื่นลบ.
6 มี.ค. 2560

นายวรวรรต ศรีสอ้าน กรรมการผู้จัดการใหญ่ บริษัท ยูนิเวนเจอร์ จำกัด (มหาชน) หรือ UV ตั้งเป้ารายได้รวมปี 60 เติบโตประมาณ 10-15% จากปี 59 ที่มีรายได้รวม 17,315.6 ล้านบาท โดยรายได้หลักมาจากธุรกิจอสังหาริมทรัพย์เพื่อขายคิดเป็นสัดส่วนประมาณ 75-80% ของรายได้รวม ทั้งนี้มาจากโครงการแนวราบประมาณ 55-60% และมาจากโครงการแนวสูงประมาณ 20-25% รายได้จากธุรกิจอสังหาริมทรัพย์เพื่อเช่าประมาณ 5-10% ธุรกิจสังกะสีออกไซด์ประมาณ 6-10% ของรายได้ และธุรกิจอื่นๆ ประมาณ 1-5% ของรายได้
ส่วนในปี 60 บริษัทวางแผนเปิดโครงการแนวราบใหม่ จำนวน 21 โครงการ มูลค่ารวมประมาณ 21,000 ล้านบาท และโครงการคอนโดฯ 4 โครงการ มูลค่า 6 พันล้านบาท
ทั้งนี้ บริษัทมียอดขายรอรับรู้รายได้ (Backlog) รวม 3,276 ล้านบาท แบ่งเป็นโครงการแนวราบ 1,706.8 ล้านบาท และโครงการแนวสูง 1,569.2 ล้านบาท ซึ่งรับรู้ในปี 60 ทั้งหมด